ދިވެހިރާއްޖޭގެ އެކްސްޕޯޓް އިމްޕޯޓްގެ ޤާނޫނު
(31/79)

ދިވެހިރާއްޖޭގައި އުފެދޭ އަދި އުފައްދާ ތަކެތި އެކްސްޕޯޓް ކުރުމާއި، ރާއްޖެއަށް ތަކެތި އިމްޕޯޓް ކުރުމާއި، ރީ އެކްސްޕޯޓް ކުރުމާއި، އިމްޕޯޓް ކުރާމުދާ ވިއްކުމާ މިއިންކަމެއް ރާއްޖޭގައި ހިންގަންވާނީ، މިނިސްޓްރީ އޮފް ޓްރޭޑް، އެންޑް އިންޑަސްޓްރީޒުން ހުއްދަ ލިބިގެން، އަދި އެމިނިސްޓްރީން ހަދާ ގަވާއިދެއްގެ މަތިންނެވެ. މި ޤާނޫނުގެ 5 ވަނަ މާއްދާގެ (ނ) އާއި (ރ) ގައި ބަޔާން ކުރެވިފައިވާ މިންވަރަށް ތަކެތި ރާއްޖެ ގެނައުމަށް ހުއްދަ ނަގާކަށް ނުޖެހޭނެއެވެ.
ދިވެހިރާއްޖޭން އެކްސްޕޯޓްކުރާ، ރާއްޖޭގައި އުފެދޭ ނުވަތަ އުފައްދާ ތަކެތީގެ ތެރެއިން މާވަހަރު ފިޔަވައި އެހެން އެއްވެސް އެއްޗަކުން އެކްސްޕޯޓް ޑިއުޓީއެއް ނުނެގޭނެއެވެ.
ދިވެހިރާއްޖޭން ރީ އެކްސްޕޯޓްކުރާ ތަކެތިން އެކްސްޕޯޓް ޑިއުޓީއެއް ނުނެގޭނެއެވެ.
މާވަހަރުން އެކްސްޕޯޓް ޑިއުޓީއަށް ނަގާނީ އޭގެ އެފް.އޯ.ބީ. އަގުގެ %50 އެވެ.
ދިވެހިރާއްޖޭން އެކްސްޕޯޓްކުރާ އެއްވެސް އެއްޗެއް ތައްޔާރު ކުރުމުގައި ނުވަތަ އެކްސްޕޯޓް ކުރުމުގައި މަކަރު ހެދުމަކުން، ނުވަތަ ފަރުވާ ކުޑަކުރުމަކުން ވިޔަސް، ރާއްޖޭގެ ނަމަށް ހުތުރެއް ނުވަތަ ރާއްޖޭގެ ވިޔަފާރިއަށް އުނިކަމެއް ލިބޭފަދަ ޢަމަލެއް ކޮށްގެން ނުވާނެއެވެ.
ތިރީގައި މި ބަޔާންކުރާ ތަކެތިން އިމްޕޯޓް ޑިއުޓީ ދައްކާކަށް ނުޖެހޭނެއެވެ.
ހަނޑޫ، ހަކުރު، ފުށް.
މުޞްޙަފާއި، ޤުރްއާނުގެ ވަކިވަކިން ހުންނަ ބައިބައި.
ދަތުރުވެރިން ގެންނަ ތަކެތިން ޑިއުޓީ މަޢާފްކުރުމަށް ރައީސުލްޖުމްހޫރިއްޔާ ކަނޑައަޅާ އަދަދެއް.
އަމިއްލަ ފަރާތްތަކުގެ ކުދިކުދި ބޭނުންތަކަށް ގެނެވޭ ތަކެތިން ޑިއުޓީ މަޢާފުކުރުމަށް ރައީސުލް ޖުމްހޫރިއްޔާ ކަނޑައަޅާ މިންވަރެއް.
ރީ އެކްސްޕޯޓް ވިޔަފާރިކުރުމަށްޓަކައި ރާއްޖެއަށް އިމްޕޯޓްކުރާ ތަކެތި.
ދިވެހިރާއްޖެއަށް އިމްޕޯޓްކުރާ ތަކެތީގެ ތެރެއިން މި ޤާނޫނުގެ 5 ވަނަ މާއްދާގައި ބަޔާންކޮށްފައިވާ ތަކެތި ފިޔަވައި އެހެން ތަކެތިން މި ޤާނޫނުގެ 7 ވަނަ މާއްދާގައި ހިމެނޭ 97 ޗެޕްޓަރުގައި ބަޔާންކޮށްފައިވާ ގޮތުގެމަތިން ދިވެހި ސަރުކާރަށް އިމްޕޯޓް ޑިއުޓީ ދައްކަންވާނެއެވެ. މިގޮތުން އެޑްވެލޮރަމް ޑިއުޓީ ދައްކަންޖެހޭ މުދަލަށް ޑިއުޓީ ދެއްކުމުގައި މުދަލުގެ އަގުކަމަށް ބަލާނީ، އިންޝުއަރކޮށްގެން ގެންނަ މުދަލަށް އެ މުދަލުގެ ސީ.އައި.އެފް. އަގެވެ. އިންޝުއަރ ނުކޮށް ގެންނަ މުދަލަށް އެ މުދަލުގެ ސީ. އެންޑް އެފް. އަގެވެ.
މި ޤާނޫނުގެ 6 ވަނަ މާއްދާގައި ބުނެފައިވާ ގޮތުގެމަތިން އިމްޕޯޓް ޑިއުޓީ ދައްކަންޖެހޭ މުދަލާއި މުދަލުގެ ގިންތީތައް 97 ޗެޕްޓަރަށް ބަހައި، މިއިން ކޮންމެ ޗެޕްޓަރެއްގައި ހިމެނޭ މުދަލުން އިމްޕޯޓް ޑިއުޓީ ދައްކަންޖެހޭ މިންވަރު ތިރީގައި މިވާ ތާވަލުގައި މިވަނީއެވެ. މި ތާވަލުގައި ހިމަނާފައިވާ މުދަލުގެ ގިންތީގެ ނަމާއި، އެތަކެއްޗަށް ދައްކަން މި ޤާނޫނުގައި ކަނޑައަޅާފައިވާ އިމްޕޯޓް ޑިއުޓީގެ މިންވަރު އިތުރަށް ތަފްސީލު ކުރުމަށް ކުރަންޖެހޭ ކަންތައްތައް ކުރުމުގެ އިޚްތިޔާރު ރައީސުލްޖުމްހޫރިއްޔާއަށް ލިބިގެންވެއެވެ.
އިޤްތިޞާދީ ގޮތުން ދިވެހިރާއްޖެއަށް ބޭނުންތެރި މަސައްކަތްތައް ފެއްޓުމަށާއި ކުރުމަށާއި، ހިންގުމަށް އިމްޕޯޓްކުރާ ތަކެތިން ސަރުކާރަށް ދައްކަންވާ ޑިއުޓީ، ގިނަވެގެން 10 އަހަރު ދުވަހަށް މަޢާފުކުރުމުގެ އިޚްތިޔާރު ރައީސުލްޖުމްހޫރިއްޔާ އަށް ލިބިގެންވެއެވެ.
ދިވެހިރާއްޖޭގެ ރައްޔިތުންގެ، ނުވަތަ ރަށެއްގެ މުޅި ރައްޔިތުންގެ ޢާންމު ފައިދާ އަށްޓަކައި އިމްޕޯޓްކުރާ ތަކެތީގެ އިމްޕޯޓް ޑިއުޓީ، ނުވަތަ އިމްޕޯޓް ޑިއުޓީން ބައެއް، ޚާއްޞަ ޙާލަތެއް މެދުވެރިވެއްޖެ ހިނދެއްގައި، މަޢާފު ކުރުމުގެ އިޚްތިޔާރު ރައީސުލްޖުމްހޫރިއްޔާ އަށް ލިބިގެންވެއެވެ.
ދިވެހި ސަރުކާރުން ޑިޕްލޮމެޓިކް އިމްތިޔާޒު ދީފައިވާ ފަރާތްތަކުން ރާއްޖެ ގެންނަ އަދި ގެންދާ ތަކެތީގެ ޑިއުޓީ ދިވެހިރާއްޖެ ޤަބޫލުކޮށްފައިވާ ބައިނަލް އަޤްވާމީ މުޢާހަދާތަކާ އެއްގޮތްވާ ގޮތުގެމަތިން އިސްތިސްނާ ކުރެވޭނެއެވެ.
އެހެން ޤާނޫނަކުން ޑިއުޓީ އިސްތިސްނާ ކުރުމުގެ އިޚްތިޔާރު ދިވެހި ސަރުކާރަށް ލިބިދޭ ފަރާތަކާމެދު ކަނޑައެޅިފައިވާ ގޮތެއްގެ މަތިން ދިވެހި ސަރުކާރުން ޢަމަލުކުރުމަކަށް މި ޤާނޫނު ހުރަހެއް ނާޅައެވެ.
ސަރަޙައްދީ ނުވަތަ ބައިނަލްއަޤްވާމީ މުޢާހަދާއެއްގެ ދަށުން، ނުވަތަ ދިވެހި ސަރުކާރާ ބޭރު ޤައުމެއްގެ ސަރުކާރަކާ ދެމެދު ކުރެވޭ އެގްރީމަންޓެއްގެ ދަށުން، ރާއްޖެއަށް ގެންނަ އަދި ރާއްޖެއިން ގެންދާ ތަކެތީގެ ޑިއުޓީގެ މައްސަލަ އެ މުޢާހަދާއެއް ނުވަތަ އެ އެގްރީމަންޓެއްގައިވާ ގޮތުގެމަތިން ހަމަޖެއްސުމަކަށް މިޤާނޫނު ހުރަހެއް ނާޅައެވެ.
އިމްޕޯޓް ކުރުމުގައި އަގު އެނގެން ނުހުންނަ ތަކެއްޗާއި، ޢާންމު ގޮތެއްގައި އިމްޕޯޓްކޮށްފައި ހުންނަ އަގަށް ވުރެ ދަށް އަގެއްގައި ހުންނަ ތަކެތިން ޑިއުޓީ ދައްކާނެ އަގެއް ކަނޑައަޅާނީ އެދުވަސްވަރެއްގައި ޢާންމުކޮށް ރާއްޖެއަށް ތަކެތި އިމްޕޯޓް ކޮށްފައި ހުންނަ އަގުތަކަށް ބަލައިގެން ދިވެހި ސަރުކާރުންނެވެ.
އެކްސްޕޯޓް ކުރުމުގައި އަގު އެނގެން ނުހުންނަ ތަކެއްޗާއި، ޢާންމު ގޮތެއްގައި އެކްސްޕޯޓް ކޮށްފައި ހުންނަ އަގަށްވުރެ ދަށް އަގެއްގައި ހުންނަ ތަކެތިން ޑިއުޓީ ދައްކާނެ އަގެއް ކަނޑައަޅާނީ އެ ދުވަސްވަރެއްގައި ޢާންމުކޮށް ރާއްޖެއިން ތަކެތި އެކްސްޕޯޓް ކޮށްފައި ހުންނަ އަގުތަކަށް ބަލައިގެން ދިވެހި ސަރުކާރުންނެވެ.
މި މާއްދާގެ (ހ) އާއި (ށ) ގައިވާ ގޮތުގެމަތިން ދިވެހި ސަރުކާރުން ކަނޑައަޅާ އަގާ މެދު މުދަލުގެ ވެރިފަރާތުން ގަބޫލުނުކުރާ މައްސަލައެއް އޮވެއްޖެނަމަ، އެ އަގުން ޑިއުޓީ ދެއްކުމަށްފަހު އެމައްސަލައެއް ޝަރީޢަތަށް ހުށަހެޅުމުގެ ޙައްޤު އެފަރާތަކަށް ލިބިގެންވެއެވެ. އެ މައްސަލައިގައި އެފަރާތުން ހުށަހަޅާ އަގަކީ ޞައްޙަ އަގެއްކަން ޝަރީޢަތަށް ސާބިތު ވެއްޖެނަމަ، ޑިއުޓީއަށް އިތުރަށް ދައްކާފައިވާ ފައިސާ، ދިވެހި ސަރުކާރުން އެ މުދަލުގެ ވެރިފަރާތަށް އަނބުރާ ދޭންވާނެއެވެ.
މި ޤާނޫނުގެ 10 ވަނަ މާއްދާގައި ބުނެފައިވާ ގޮތުން ޑިއުޓީ ދައްކާނެ އަގެއް، ދިވެހި ސަރުކާރުން ކަނޑައަޅަންޖެހޭ މައްސަލަތަކުގައި އެމުދަލެއް އިމްޕޯޓްކުރާ ނުވަތަ އެކްސްޕޯޓް ކުރާ ފަރާތުން ކަނޑައެޅިގެން އޮޅުވާލުމަށް މަސައްކަތް ކޮއްފައިވާކަން ސާބިތުނުވާނަމަ، އެއީ މި ޤާނޫނާ ޚިލާފުވި ކަމަށް ނުބެލެވޭނެއެވެ.
މިޤާނޫނުގައިވާ ގޮތުގެ މަތިން ދިވެހިރާއްޖެއަށް އިމްޕޯޓްކުރުމުގެ ހުއްދަ ދީފައިނުވާ އެއްޗެއް ދިވެހިރާއްޖެއަށް ސިއްރުން އެތެރެކުރުމާއި، އެކްސްޕޯޓްކުރުމުގެ ހުއްދަ ދިފައިނުވާ އެއްޗެއް ދިވެހިރާއްޖޭން ސިއްރުން ބޭރުކުރުމާއި، ޑިއުޓީ ދައްކަންޖެހޭ އެއްވެސް މުދަލެއް އެމުދަލަކަށް ދައްކަންޖެހޭ ޑިއުޓީއެއް ދެއްކުމުން މަނާވެގަތުމަށްޓަކައި ދިވެހިރާއްޖެއަށް ސިރުން އެތެރެކުރުމާއި، ދިވެހިރާއްޖެއިން ސިއްރުން ބޭރުކުރުމާއި، މިއިންކަމެއް ކުރަންއުޅުމަކީ ކުށެކެވެ.
ދިވެހިރާއްޖެއަށް ސިއްރުން މުދާ އެތެރެކުރުން ކަމުގައި ބެލޭނީ، މުދަލެއް ދިވެހިރާއްޖެއަށް ގެނައުމާއެކު، އެމުދަލެއް ބޭލުމަށް ކަސްޓަމްސުން ކަނޑައަޅާ ސަރަޙައްދުނޫން ތަނަކަށް އެމުދަލެއް ބޭލުމަށް، ނުވަތަ ދިވެހިރާއްޖެއަށް ގެންނަ މުދާ ބަހައްޓަން ކަސްޓަމްސުން ކަނޑައަޅާފައިވާ ސަރަޙައްދެއްގައި ހުއްޓާ، ކަސްޓަމްސަށް ނާންގައި، ނުވަތަ ކަސްޓަމްސުން ހުއްދަ ނުހޯދައި، އެ ސަރަޙައްދުން މުދާ ބޭރަށް ގެންދިއުމަށް، ނުވަތަ ދައްކަންޖެހޭ ޑިއުޓީއެއް ނުދައްކައި ރާއްޖެއަށް މުދާ އެތެރެކުރުމަށެވެ.
ދިވެހިރާއްޖޭން ސިއްރުން މުދާ ބޭރުކުރުން ކަމަށް ބެލޭނީ، ކަސްޓަމްސަށް ނާންގައި، ނުވަތަ ކަސްޓަމްސުގެ ހުއްދަ ނުހޯދައި، ދިވެހިރާއްޖޭން މުދާ ބޭރުކުރުމަށް، ނުވަތަ ދިވެހިރާއްޖޭން ބޭރުކުރާ މުދާ ބަހައްޓަން ކަސްޓަމްސުން ކަންޑައަޅާފައިވާ ސަރަޙައްދެއްގައި މުދާހުއްޓާ ކަސްޓަމްސަށް ނާންގައި، ނުވަތަ ކަސްޓަމްސުން ހުއްދަ ނުހޯދައި، އެސަރަޙައްދުން ބޭރަށް ގެންދިއުމަށް ނުވަތަ ފޮނުވުމަށް، ނުވަތަ ދައްކަންޖެހޭ ޑިއުޓީއެއް ނުދައްކައި، ރާއްޖެއިން ބޭރަށް މުދާ ގެންދިއުމަށް ނުވަތަ ފޮނުވުމަށެވެ.
މި ޤާނޫނުގެ 12 ވަނަ މާއްދާގެ (ހ) ގައި ބަޔާންކޮށްފައިވާ ކުށެއް ކޮށްފިނަމަ، ނުވަތަ އެފަދަ ކުށެއް ކުރަންއުޅެފިނަމަ، މި ޤާނޫނުގެ ދަށުން ކަނޑައެޅޭ އަދަބު ދިނުމާއެކު، އެކަމެއްގައި ހިމެނޭ މުދާ، ބަދަލު ދިނުމަކަނުލައި އަތުލެވޭނެއެވެ. އަދި ސިއްރުން މުދާ އެތެރެކޮށްގެން ނުވަތަ ބޭރުކޮށްގެން އެއްވެސް މުދަލެއް ނުވަތަ ފައިސާއެއް ހޯދާފައިވާނަމަ، މި ޤާނޫނުގެ ދަށުން ކަނޑައެޅޭ އަދަބުދިނުމާއެކު، އެމުދަލެއް ނުވަތަ ފައިސާއެއް އަތުލެވޭނެއެވެ.
ދިވެހިރާއްޖެއަށް ސިއްރުން މުދާ އެތެރެކޮށްފި މީހެއްގެ ނުވަތަ ދިވެހިރާއްޖޭން ސިއްރުން މުދާ ބޭރު ކޮށްފި މީހެއްގެ އަދަބަކީ، 6 މަސްދުވަހާއި 2 އަހަރާ ދެމެދުގެ މުއްދަތަކަށް ޖަލަށްލުން، ނުވަތަ އަރުވާލުން، ނުވަތަ ގޭގައި ބަންދުކުރުމެވެ.
ދިވެހިރާއްޖެއަށް ސިއްރުން މުދާ އެތެރެކުރަން ނުވަތަ ދިވެހިރާއްޖޭން ސިއްރުން މުދާ ބޭރުކުރަން އުޅެފިމީހެއްގެ އަދަބަކީ، 4 މަސްދުވަހާ، ½ 1 އަހަރާ ދެމެދުގެ މުއްދަތަކަށް ޖަލަށްލުން، ނުވަތަ އަރުވާލުން، ނުވަތަ ގޭގައި ބަންދުކުރުން، ނުވަތަ -/10,000 ރުފިޔާ އާއި -/100,000 ރުފިޔާއާ ދެމެދުގެ އަދަދަކުން ޖޫރިމަނާ ކުރުމެވެ.
މި ޤާނޫނުގެ 12 ވަނަ މާއްދާގެ (ހ) ގައިވާ ކުށް ތަކުރާރުކޮށްފިނަމަ، މިޤާނޫނުގެ ދަށުން ކަނޑައެޅޭ އަދަބުގެ ތެރެއަށް، ކުށް ތަކުރާރުކުރި ކޮންމެ ފަހަރަކަށް 1 އަހަރަށް ޖަލަށްލުން، ނުވަތަ އަރުވާޅުން، ނުވަތަ ގޭގައި ބަންދުކުރުން، އިތުރު ކުރެވޭނެއެވެ.
މުދާ އިމްޕޯޓްކުރުމުގައި އޮޅުވާލައިގެން ދަށްއަގެއް ހުށަހަޅައިފިނަމަ، ފުރަތަމަ ފަހަރު އެކަމުގައި ހިމެނޭ މުދަލުގެ ހަމަ އަގުގެ ދެގުނައަށްވުރެ ބޮޑުނޫން އަދަދަކުން އެ ކުށް ކުރިފަރާތް ޖޫރިމަނާ ކުރުމާއި، އެއްފަހަރަށްވުރެ ގިނަފަހަރަށް މިކުށް ކޮށްފިނަމަ އެކަމުގައި ހިމެނޭ މުދަލުގެ ހަމައަގުގެ ދެގުނައަށް ވުރެ ބޮޑުނޫން އަދަދަކުން އެކުށްކުރި ފަރާތް ޖޫރިމަނާ ކުރުމާއިއެކު، 2 އަހަރަށްވުރެ ދިގުނޫން މުއްދަތަކަށް އެފަރާތަކުން އިމްޕޯޓްކުރުން ބަންދުކުރުމުގެ އިޚްތިޔާރު ދިވެހި ސަރުކާރަށް ލިބިގެންވެއެވެ.
މުދާ އެކްސްޕޯޓް ކުރުމުގައި އޮޅުވާލައިގެން ދަށްއަގެއް ހުށަހަޅައިފިނަމަ، ފުރަތަމަ ފަހަރު އެކަމުގައި ހިމެނޭ މުދަލުގެ ހަމަ އަގުގެ ދެގުނައަށްވުރެ ބޮޑުނޫން އަދަދަކުން އެ ކުށްކުރިފަރާތް ޖޫރިމަނާ ކުރުމާއި، އެއްފަހަރަށްވުރެ ގިނަފަހަރަށް މިކުށް ކޮށްފިނަމަ، އެކަމުގައި ހިމެނޭ މުދަލުގެ ހަމައަގުގެ ދެގުނައަށް ވުރެ ބޮޑުނޫން އަދަދަކުން އެކުށްކުރި ފަރާތް ޖޫރިމަނާ ކުރުމާއިއެކު، 2 އަހަރަށްވުރެ ދިގުނޫން މުއްދަތަކަށް އެފަރާތަކުން އިމްޕޯޓްކުރުން ބަންދުކުރުމުގެ އިޚްތިޔާރު ދިވެހި ސަރުކާރަށް ލިބިގެންވެއެވެ.
މިޤާނޫނުގައި އަދަބު ކަނޑައެޅިފައިވާ ކުށްތައް ފިޔަވައި މިޤާނޫނުގެ އެހެން މާއްދާއަކާ ޚިލާފުވެއްޖެނަމަ، އެކަމުގައި ހިމެނޭ މުދަލެއްގެ ހަމައަގުގެ ދެގުނައަށްވުރެ ބޮޑުނޫން އަދަދަކުން އެ ކުށްކުރި ފަރާތް ޖޫރިމަނާ ކުރެވޭނެއެވެ. އަދި މިފަދަ ޢަމަލެއް ކުރަން އުޅެފިކަން އެނގިއްޖެނަމަ، އެކަމެއް ހިންގަން ބޭނުންކުރި ނުވަތަ ބޭނުންކުރަން އުޅުނު މުދަލުގެ ހަމައަގަށް ވުރެ ބޮޑުނޫން އަދަދަކުން އެޢަމަލެއް ހިންގަން އުޅުނު ފަރާތް ޖޫރިމަނާ ކުރެވޭނެއެވެ.
މި މާއްދާގެ (ބ) (ޅ) (ކ) ގައިވާގޮތުން ކުރެވޭ ޖޫރިމަނާއަކާމެދު ޖޫރިމަނާ ކުރެވުނު ފަރާތުން ގަބޫލުނުކުރާ މައްސަލައެއް އޮވެއްޖެނަމަ އެ ޖޫރިމަނާއެއް ދެއްކުމަށްފަހު، އެ މައްސަލައެއް ޝަރީޢަތަށް ހުށަހެޅުމުގެ ޙައްޤު އެފަރާތަކަށް ލިބިގެންވެއެވެ. އެމައްސަލައިގައި އެފަރާތް ޤާނޫނާ ޚިލާފުނުވާކަމަށް ޝަރީޢަތުން ނިންމައިފިނިމަ، އެފަރާތުން ދައްކާފައިވާ ޖޫރިމަނާ ސަރުކާރުން އެފަރާތަކަށް އަނބުރާ ދޭންވާނެއެވެ.
މި ޤާނޫނުގައި:- ރީއެކްސްޕޯޓް ކުރުމަކީ، ގަވާއިދުން ދިވެހި ރާއްޖެއަށް އިމްޕޯޓް ކުރެވިފައިވާ ތަކެތި، އެތަކެތީގެ ޒާތަށް ބަދަލެއް ނުގެނެސް ދިވެހިރާއްޖޭން ބޭރަށް ގަވާއިދުން ގެންދިއުމެވެ.
އެފް.އޯ.ބީ. އަގަކީ، ތަކެތީގެ އަގާއި، ބަނދަރުގައި، ނުވަތަ ވައިގެ ބަނދަރުގައި އޮތް އުޅަނދަކަށް އެތަކެތި އެރުވުމާ ހަމައަށް ހިނގި ޚަރަދެވެ.
މިޚަރަދުގެ ތެރޭގައި ނާލާއި އިންޝުއަރެންސެއް ނުހިމެނެއެވެ.
ސީ.އައި.އެފް.
އަގަކީ، ތަކެތީގެ އަގާއި، އިންޝުއަރެންސާއި، ނާލާއެކު އެއެއްޗަކަށް ޖެހޭ އަގެވެ.
ސީ.އެންޑް.އެފް. އަގަކީ، ތަކެތީގެ އަގާއި، ނާލާއެކު އެއެއްޗަކަށް ޖެހޭ އަގެވެ.
އެޑްވެލޮރަމް ޑިއުޓީއަކީ، ޑިއުޓީގެ މިންވަރުކަމުގައި ކަނޑއަޅާ މުދަލުގެ އަގުގެ އިންސައްތައެވެ.
ސްޕެސިފިކް ޑިއުޓީއަކީ، މުދަލުގެ އަދަދަށް، ނުވަތަ ބަރުދަނަށް، ނުވަތަ މުދަލުގެ ކުޑަބޮޑުމިނަށް ނިސްބަތްކޮށް ކަނޑައެޅޭ ޑިއުޓީގެ ގޮތުގައި ކަނޑައަޅާ ވަކި މިންވަރެކެވެ.